title: Incheniería
text: A incheniería se define como a profesión en a quala os conoiximientos d'as matematicas y as sciencias naturals obtenitos a traviés d'o estudio, a experiencia y a practica, son aplicatos con criterio y con consciencia a lo desembolique de medios ta emplegar economicament con responsabilidat social y alazetatos en una etica profesional, os materials y as fuerzas d'a naturaleza ta proveito d'a humanidat. As personas que s'adedican a ella se gosan clamar incheniers.
  
  O incheniero debe identificar y comprender os problemas más importants ta poder realizar un buen disenyo. Beluns d'os problemas ta ixo son a escaseza d'os recursos disponibles, as mugas fisicas u tecnicas, a flexibilidat ta esdevenideras modificacions y adhibicions, y atros factors como lo coste, a posibilidat de levar-lo a cabo, as prestacions y os miramientos esteticos y comercials. Por medio d'a comprensión d'os problemas, os incheniers deducen quálas son as millors solucions ta concarar as mugas trobatas quan s'ha de producir y emplegar un sistema.
  
  Os incheniers emplegan o conoiximiento d'a sciencia y as matematicas y a experiencia apropiata ta trobar as millors solucions ta os problemas concretos. Creyando os modelos matematicos apropiatos d'os problemas que lis premiten d'analizar-los rigurosament y prebar as solucions potencials. Si existen multiples solucions razonables, os incheniers avaluran as diferents opcions de disenyo sobre l'alazet d'as suyas qualidatz y esliyen a solución que millor s'adapta a las necesidatz.
  
  En cheneral, os incheniers miran de prebar si os suyos disenyos logran os suyos obchectivos antis de proceder a la producción en cadena. Ta isto, fan servir entre atras cosas: prototipos, modelos a escala, simulacions y prebatinas de fuerza. As prebatinas refincan que los artefactos funcionan como s'heba previsto.
  
  Ta fer disenyos stándards y fácils, os ordenadors tienen un papel important. Emplegando los programas de disenyo asistito por ordinador (DAO, más conoixito por CAD - Computer Assisted Design-), os incheniers pueden obtener más información sobre os suyos disenyos. L'ordinador puede traducir automaticament bells modelos en instruccions aptas ta fabricar un disenyo. L'ordinador tamién premite un reemplego más gran de disenyos desembolicatos anteriorment amostrando a lo incheniero una biblioteca de partis predefinitas ta estar emplegatas en os suyos propios disenyos.
  
  Os incheniers gosan prener muit en serio a suya responsabilidat profesional ta producir disenyos que se desembolicarán como yera previsto y no causarán un danyo inasperato a la chent en cheneral. D'ordinario, os incheniers incluyen factors de seguranza en os suyos disenyos ta reducir o risque de fallos inasperatos.
  
  A parola dimana d'o latín ingeniosus. Por lo tanto, un incheniero ye una presona intelichent y practica que resuelve problemas. O termin evolucionó más adebant ta incluyir todas as arias en as que se fan servir tecnicas ta aplicar o metodo scientifico. En atras luengas como l'arabe, a parola incheniería tamién significa cheometría.
  
  A sciencia mira d'explicar os fenomenos recients y sin explicación, creyando modelos matematicos que se corresponden con os resultaus experimentals. Tecnolochía y incheniería son l'aplicación d'o conoiximiento obtenito a traviés d'a sciencia y producen resultatos practicos. Os scientificos treballan con a sciencia y os incheniers con a tecnolochía. Sindembargo, puede haber-ie puntos de contacto entre a sciencia y a incheniería. No ye raro que os scientificos se veigan embrecatos en as aplicacions practicas d'os suyos descubrimientos. Por contra, entre que desembolican tecnolochía innovaderas, os incheniers se troban a ormino explorando nuevos fenomenos.
  
  Tamién puede haber-ie connexions entre as trazas de treballar d'os incheniers y d'os artistas, más que más en  os campos de l'arquitectura y d'o disenyo industrial.
  
  A incheniería y a humanidat 
  A prencipios d'o sieglo XXI a incheniería en os suyos muit diversos campos ha lograto explorar os planetas d'o sistema solar con alto grau de detalle, destacando-ie os exploradors que se posan en as superficies planetarias; tamién ha creyato un ordinador capable de redotar a lo campión mundial d'escaques; ha lograto comunicar a lo planeta en fraccions de segundo; ha chenerato internet y a capacidat de que una persona se connecte a iste rete dende qualsiquier puesto d'o planeta con un ordinador portiable y un telefón satelital; ha emparato y permitito innumerables abances d'a sciencia medica, astronomica, quimica y muitas atras. Gracias a la incheniería s'ha creyato maquinas automaticas y semiautomaticas capables de producir con muit poca aduya humana grans cantidatz de productos como alimentos, autos y telefons celulars.
  
  Encara que a incheniería ha puesto fer realidat todas istas marabillas, a humanidat no ha conseguito redotar a fambre d'o planeta, ni muito menos a pobreza, producindo-se en l'anyo 2005 una muerte d'un nino cada tres segundos por causas aprevenibles. Sindembargo iste no ye un problema d'a incheniería sino que más bien se tracta d'un problema social, politico y economico.
  
  Un aspecto negativo que ha chenerato a incheniería y compete en gran parti resolver a la mesma ye o danyo a lo medio ambient que muitos enantos y productos bafatos de istas disciplinas han chenerato y ye deber y fayena d'a incheniería contribuir a resolver o problema.
  
  Campos d'a incheniería
  
  D'o mar 
   Incheniería aqüicola.
   Incheniería oceanica.
   Incheniería naval.
   Hidrodinamica.
  
  Sciencias d'a Tierra 
   Incheniería cheotecnica.
  
  De l'aire y o espacio 
   Incheniería aeronautica.
   Incheniería aeroespacial.
   Astronautica.
  
  Admenistrativas y disenyo 
   Incheniería administrativa.
   Incheniería industrial.
   Incheniería d'organización industrial.
   Incheniería lochistica.
   Incheniería d'a seguranza.
   Incheniería d'a arquitectura.
  
  Derivatas d'a fisica y quimica 
   Incheniería fisica.
   Incheniería nucleyar.
   Incheniería acustica.
   Incheniería mecatronica.
   Incheniería de control.
   Incheniería electrica.
   Incheniería electronica.
   Incheniería de telecomunicacions.
   Incheniería mecanica.
   Incheniería civil.
   Incheniería d'os materials.
   Incheniería estructural.
   Incheniería quimica.
  
  Derivatas d'as sciencias biolochicas y a medicina
   Incheniería biolochica.
   Incheniería chenetica.
   Incheniería biomedica.
   Incheniería de teixitos.
  
  De l'agricultura y medio ambient 
   Incheniería agroforestal.
   Incheniería agricola.
   Incheniería forestal.
   Incheniería d'alimentos.
   Incheniería ambiental.
   Ingeniería de monts.
  
  Por obchecto d'aplicación 
   Incheniería automotriz.
   Incheniería d'o papel.
   Incheniería d'o petrolio.
   Incheniería d'os repuis.
   Inchenieria d'o transporte.
   Incheniería de minas.
   Incheniería menera.
   Incheniería militar.
  
  D'a información 
   Incheniería informatica.
   Incheniería de sistemas.
   Incheniería de software.
   Tecnolochía d'a información.
  
  Novedosas 
   Nanoincheniería.
   Retroincheniería.
  
  Se veiga tamién 
   Mantenibilidat.
  
  Referencias
  
  Vinclos externos 
  
  Ciencias aplicadas